Col·laborem amb la Casa Batlló per atendre els col·lectius vulnerables de Barcelona - Clínica Barraquer
La Casa oferirà als residents de Catalunya milers d’entrades a 2€ per gaudir de la nova visita ‘Nits de Lluna’.
Els fons recaptats es destinaran a ‘Mirem per tu’, un nou programa de la Fundació centrat en l’acció local.
La Fundació Barraquer, entitat sense ànim de lucre dedicada a prestar assistència oftalmològica, celebra el Nadal a Barcelona d’una forma molt especial. En el marc del seu projecte ‘Mirem per tu’, la Fundació col·labora amb la Casa Batlló, que oferirà una promoció de 15.000 entrades a un preu simbòlic de 2€ i dedicarà íntegrament els fons recaptats d’aquestes entrades a assistir als col·lectius més vulnerables de la ciutat.
Les dues entitats es donen la mà per acostar-se al públic local i apostar per una experiència cultural única, unides per una causa solidària. “Estem molt orgullosos de poder col·laborar amb la Casa Batlló, un dels emblemes culturals de Barcelona, per donar assistència oftalmològica als col·lectius més vulnerables de la ciutat a través del projecte Mirem per tu”, ha afirmat Francesc Ballbé, director de la Fundació Barraquer.
Els assistents podran gaudir de ‘Nits de Lluna’, la nova visita nocturna de la Casa que s’estrenarà el proper 2 de desembre i durarà fins al 7 de gener. Segons Gary Gautier, director general de la Casa Batlló, es tracta d’un viatge ple de sorpreses: “El misteri, la foscor i la nit són els ingredients bàsics d’aquesta nova visita dissenyada per a tots els públics. Una proposta d’oci per aquest hivern que esperem que atregui i commogui el públic”.
La Fundació potencia l’acció local
Amb aquesta iniciativa, la Fundació Barraquer reafirma la seva voluntat de treballar en l’àmbit local amb el seu projecte ‘Mirem per tu’. A través d’aquest programa, la Fundació estableix aliances amb entitats i institucions de reconegut prestigi a Barcelona per donar assistència oftalmològica a col·lectius vulnerables com persones amb discapacitat, persones grans, menors tutelats o persones migrants. La Fundació ofereix assistència gratuïta a les persones que tenen problemes de visió i els manquen els recursos per finançar el tractament que requereixen les seves patologies.
Els interessats en realitzar la visita poden sol·licitar les entrades a través del següent enllaç: https://www.casabatllo.es/ca/promo/nits-de-lluna/.